ประกาศกรมการขนส่งทางบก เรื่อง การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์) ของบุคคลธรรมดาที่จดทะเบียนในเขตกรุงเทพมหานคร พ.ศ. 2557
ประกาศกรมการขนส่งทางบก
ประกาศกรมการขนส่งทางบก
เรื่อง
การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์)
ของบุคคลธรรมดา
ที่จดทะเบียนในเขตกรุงเทพมหานคร
พ.ศ. ๒๕๕๗[๑]
 

ตามที่ได้มีประกาศกรมการขนส่งทางบก เรื่อง
การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์)
ของบุคคลธรรมดา ที่จดทะเบียนในเขตกรุงเทพมหานคร พ.ศ. ๒๕๕๗ ลงวันที่ ๑๐ มกราคม พ.ศ.
๒๕๕๗ ไว้แล้ว นั้น

โดยที่เจ้าของรถยนต์รับจ้าง (รถแท็กซี่มิเตอร์)
ของบุคคลธรรมดาที่จดทะเบียนในเขตกรุงเทพมหานคร มีการเปลี่ยนแปลงหมายเลขโทรศัพท์เคลื่อนที่โดยไม่แจ้งต่อนายทะเบียน
และไม่ดำเนินการเปลี่ยนแปลงหมายเลขโทรศัพท์ที่ตัวรถให้เป็นปัจจุบัน ดังนั้น
เพื่อให้เกิดความมั่นใจและความปลอดภัยกับผู้ใช้บริการรถยนต์รับจ้าง
(รถแท็กซี่มิเตอร์) ของบุคคลธรรมดา
สมควรปรับปรุงระยะเวลาการแจ้งเปลี่ยนแปลงหมายเลขโทรศัพท์ต่อนายทะเบียนให้มีความรวดเร็วและมีความสะดวกยิ่งขึ้น
อาศัยอำนาจตามความในข้อ ๙ วรรคหนึ่ง
แห่งกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานคร
พ.ศ. ๒๕๕๐ อธิบดีกรมการขนส่งทางบกจึงออกประกาศไว้ ดังต่อไปนี้

ข้อ ๑ ให้ยกเลิก
(๑) ประกาศกรมการขนส่งทางบก เรื่อง
ให้ความเห็นชอบโทรศัพท์เคลื่อนที่เป็นเครื่องสื่อสารสำหรับรถยนต์รับจ้าง
(รถแท็กซี่มิเตอร์) ที่จดทะเบียนในเขตกรุงเทพมหานคร ลงวันที่ ๑๑ กุมภาพันธ์ พ.ศ.
๒๕๕๓
(๒) ประกาศกรมการขนส่งทางบก เรื่อง
การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์)
ของบุคคลธรรมดา ที่จดทะเบียนในเขตกรุงเทพมหานคร พ.ศ. ๒๕๕๗ ลงวันที่ ๑๐ มกราคม พ.ศ.
๒๕๕๗

ข้อ ๒ กรมการขนส่งทางบกเห็นชอบให้โทรศัพท์เคลื่อนที่เป็นเครื่องสื่อสารสำหรับรถยนต์รับจ้างของบุคคลธรรมดาที่จดทะเบียนในเขตกรุงเทพมหานครได้
การใช้โทรศัพท์เคลื่อนที่เป็นเครื่องสื่อสารตามวรรคหนึ่ง
เจ้าของรถยนต์รับจ้างต้องใช้บริการโทรศัพท์เคลื่อนที่แบบรายเดือน

ข้อ ๓ เจ้าของรถยนต์รับจ้างต้องแสดงเครื่องหมายการใช้โทรศัพท์เคลื่อนที่เป็นเครื่องสื่อสารตามลักษณะ
ขนาด และตำแหน่งตามที่นายทะเบียนประกาศกำหนด

ข้อ ๔ เจ้าของรถยนต์รับจ้างที่ใช้โทรศัพท์เคลื่อนที่เป็นเครื่องสื่อสารต้องจัดส่งหลักฐานแสดงการใช้โทรศัพท์เคลื่อนที่แบบรายเดือนพร้อมหมายเลขโทรศัพท์เคลื่อนที่ให้แก่นายทะเบียน
พร้อมกับการยื่นขออนุญาตจดทะเบียนรถ หรือขอเสียภาษีประจำปี

ข้อ ๕ ในกรณีที่มีการเปลี่ยนแปลงเครื่องสื่อสารจากวิทยุคมนาคมเป็นโทรศัพท์เคลื่อนที่
หรือจากโทรศัพท์เคลื่อนที่เป็นวิทยุคมนาคม
หรือเปลี่ยนแปลงหมายเลขโทรศัพท์ที่ใช้เป็นเครื่องสื่อสารสำหรับรถยนต์รับจ้าง
เจ้าของรถยนต์รับจ้างต้องแจ้งให้นายทะเบียนทราบเป็นหนังสือหรือโดยวิธีการอื่นตามที่นายทะเบียนกำหนดทันที
เว้นแต่มีเหตุที่ไม่สามารถแจ้งนายทะเบียนในขณะนั้นได้
ให้แจ้งนายทะเบียนภายในยี่สิบสี่ชั่วโมงนับแต่เวลาที่เปลี่ยนแปลง
และต้องดำเนินการเปลี่ยนแปลงหมายเลขโทรศัพท์เคลื่อนที่หรือหมายเลขโทรศัพท์ของศูนย์วิทยุสื่อสารที่แสดงไว้บริเวณประตูตอนหลังด้านนอกทั้งสองด้านและตามแนวด้านบนของกระจกกันลมด้านหลังของรถด้วย


ประกาศ
ณ วันที่ ๒ มิถุนายน พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก







ปริยานุช/ผู้จัดทำ
๘ กรกฎาคม ๒๕๕๗

ปริญสินีย์/ผู้ตรวจ
๘ กรกฎาคม ๒๕๕๗










[๑] ราชกิจจานุเบกษา
เล่ม ๑๓๑/ตอนพิเศษ ๑๒๒ ง/หน้า ๒๐/๒ กรกฎาคม ๒๕๕๗